На основу члана 12. Правилника о ближим критеријумима, начину и поступку доделе средстава или недостајућег дела средстава из буџета Града Ниша за подстицање програма и пројеката од јавног интереса која реализују удружења („Службени лист Града Ниша“, број 82/2014) и члана 27. Пословника о раду Комисије за спровођење конкурса за избор програма и пројеката од јавног интереса, број 17-1/2015-15, од 23.02.2015. године,

Комисија за спровођење конкурса за избор програма и пројеката од јавног интереса,на седници одржаној дана 02.07.2015 године, утврђује

**ЛИСТУ**

**ВРЕДНОВАЊА И РАНГИРАЊА ПРИЈАВЉЕНИХ ПРОГРАМА И ПРОЈЕКАТА**

**I** Комисија за спровођење конкурса за избор програма и пројеката од јавног интереса утврђује листу рангирања и вредновања пријављених програма и пројеката по конкурсу за финансирање и суфинансирање програма и пројеката од јавног интереса које реализују удружења у области заштите животне средине на територији града Ниша у 2015. години под називом „Зелени Ниш“, за једну потпуну пријаву и то:

1.НВО „Еколенд“ Ниш,са укупним бројем бодова 172 и одобреним износом средстава од 308.000,00 динара.

**II** Бодовна листа на основу ближих мерила са допунским критеријумима и Табеларни приказ поднетих пријава са утврђеним чињеничним стањем су саставни део овог закључка.

 **III** Листу вредновања и рангирања програма и пројеката објавити на званичној интернет страници Града Ниша.

Листу вредновања и рангирања програма и пројеката доставити Градоначелнику Града Ниша и координатору Комисије за спровођење конкурса за избор програма и пројеката од јавног интереса.

**IV** Учесници Конкурса за финансирање и суфинансирање програма и пројеката од јавног интереса које реализују удружења у области заштите животне средине на територији града Ниша у 2015. години под називом „Зелени Ниш“, имају право приговора у року од 3 дана од дана њеног објављивања на званичној интернет страници Града Ниша.

**V** Одлуку о приговору Комисија за спровођење конкурса за избор програма и пројеката од јавног интереса доноси у року од 15 дана од дана пријема приговора.

**ОБРАЗЛОЖЕЊЕ**

Градоначелник Града Ниша је расписао Конкурс за финансирање и суфинансирање програма и пројеката од јавног интереса које реализују удружења у области заштите животне средине на територији града Ниша у 2015. години под називом „Зелени Ниш“.

На конкурсу су се пријавила 2 удружења, и обе пријаве су са комплетном документацијом.

Предложени Пројекат од јавног интереса „ЕКО ПАНДА“ које реализују удружења у области заштите животне средине, НВО „Еколенд“ Ниш, у 2015. години, на територији града Ниша, у оквиру јавног конкурса под називом „Зелени Ниш“, **је прихватљив** зато што је суштина пројекта озелењавање и оплемењавање простора у циљу заштите одређеног простора зеленилом и у циљу унапређења животне средине, уз додатно сређивање и уређење осталим садржајима. Предметним Пројектом за озелењавање је предложено 96 садница четинара и четири саднице листопадног дрвећа, што укупно износи 100 садница и 40m2 новог травњака, у укупном износу од 208.000,00 динара, од чега је учешће партнера 20.000,00 динара за саднице, а из средстава по конкурсу 188.000,00 динара за саднице, од укупно траженог износа од 308.000,00 динара.

Предложени Пројекат од јавног интереса „Зелено двориштанце“ које реализују удружења у области заштите животне средине, Креативни клуб АБЦ, у 2015. години, на територији града Ниша, у оквиру јавног конкурса под називом „Зелени Ниш“, **није прихватљив** зато што је Образац пријаве непотпун, нетачно, непрецизно попуњен и не садржи све потребне податке који су били дати у примеру Обрасца пријаве који је објављен уз Јавни конкурс, као и зато што је суштина пројекта озелењавање и оплемењавање простора у циљу заштите одређеног простора зеленилом и у циљу унапређења животне средине, уз додатно сређивање и уређење осталим садржајима. Предметним Пројектом за озелењавање је предложено само 16 садница од којих су присутне траве, пузавице и грмови, у укупној вредности од 4.600,00 динара од укупно траженог износа од 202.600,00 динара, док је за медијску промоцију тражен износ од 92.000,00 динара, а за хонораре 44.000,00 динара.

У складу са чланом 12. Правилника о ближим критеријумима, начину и поступку доделе средстава или недостајућег дела средстава из буџета Града Ниша за подстицање програма и пројеката од јавног интереса која реализују удружења („Службени лист Града Ниша“, број 82/2014) и члана 27. Пословника о раду Комисије за спровођење конкурса за избор програма и пројеката од јавног интереса, број 17-1/2015-15 од 23.02.2015. године, Комисија је утврдила листу вредновања и рангирања пријављених програма и пројеката.

Број: 126-2/2015-15

 Председник Комисије

Датум, 02.07.2015.

 Милан Златановић